遊北禪
作者：鄧深
朝代：宋

paragraphs: 城市有深遠，爲興遠如近。
冒暑一來遊，政使俗者哂。
蕭然清浄界，軟語接支遁。
小童敬杖屨，添香撥餘燼。
煮餅擷園蔬，徐以茗椀進。
窗外得小坡，野意頗無盡。
胡床移最宜，清風來有信。
靜暑荷送氣，敲凉竹成韻。
夕陽歸鳥疾，參差不作陣。
古寺忽橫煙，巧與畫張本。
會心忻有得，貪坐苦易晚。
酒固無獻酬，言亦忘答問。